《送赵君权中归福唐兼呈陈季中》
宋代·苏颂

赵子抱经术，儒林挺孤秀。
策足入上庠，高谊诸生右。
秋闱再程入，怀宝不见售。
京师首善地，翘然俊贤囿。
朝廷举新诏，多士四方走。
主司搜择艰，有如羿张彀。
小善或不遗，宁当舍良茂。
岂非绳准高，刀尺下难就。
得丧不在己，自信非我疚。
岁穷感亲心，倚门方远候。
都亭谢知己，飘飘拂归袖。
乐彼闽中幽，里中贤友旧。
且复从其游，行义益充厚。
道存贵有用，独善古所陋。
明时无滞才，子行当勉懋。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。